পুঁজিবাদী ব্যবস্থা শ্রমকে ব্যবহার করে সর্বোচ্চ দক্ষতায়, কিন্তু শ্রমিককে ঘৃণা করে সর্বাধিক পরিমাণে। ভয়ও করে। এই ব্যবস্থা শ্রমিককে যন্ত্রে পরিণত করতে চায়। শুকিয়ে আধমরা করে রাখে; মারে না, কারণ মারলে কাজে লাগবে না। অধুনা সে চাইছে শ্রমিককে অপ্রয়োজনীয় করে তুলতে। রোবটকে সজীব করে তুলছে, তাকে বুদ্ধিবৃত্তি সরবরাহ করছে। রোবটকে দিয়ে অনেক সুবিধা। সে কাজ করবে নীরবে, ট্রেড ইউনিয়ন করবে না, মজুরি বৃদ্ধির দাবিতে ধর্মঘটে যাবে না; মজুরি সে চাইবেই না। বিদ্রোহের আশঙ্কা একেবারেই নেই। সকল বিবেচনাতেই রোবট হচ্ছে আদর্শ শ্রমিক। এই শ্রমিকের ব্যাপারে নব্য-পুঁজিবাদী চীনকে দেখা যাচ্ছে সর্বাধিক আগ্রহী। চীন চাইছে আমেরিকাকে জব্দ করবে। তার দেশে শ্রমিকের অভাব নেই; কিন্তু রোবট পেলে আরো সুবিধা। বাণিজ্যের প্রসারের সঙ্গে সঙ্গে চীন তাই কৃত্রিম বুদ্ধিবৃত্তির উৎকর্ষ বিধানেও ভয়ংকরভাবে তৎপর হয়ে উঠেছে। প্রয়োজন দেখা দিলে পুঁজিবাদীরা বরং যন্ত্রের হাতে ক্ষমতা হস্তান্তর করবে, শ্রমজীবীকে হটিয়ে দিয়ে।